text: KIF fik storsejr
  17 februar 2013 kl. 15.33
  KIF Kolding-København vandt søndag en storsejr over de slovakiske mestre Tatran Presov i EHF-Cuppen.
  På hjemmebane i Kolding blev det til en sejr på 37 - 17 over slovakkerne.
  Hjemmeholdet dominerede fra kampens start og der var aldrig tvivl om at sejren ville havne i Kolding.
  Et veloplagt KIF-hold nød godt af en fin præstation af Kasper Hvidt i målet og tilspillede sig en nimålsføring i de første 30 minutter.
  Slovakkerne kunne slet ikke dæmme op for koldingensernes gode angrebsspil. Ikke engang den 215 centimeter høje lette Dainis Kristopans kom til at spille en rolle, selv om han ragede godt op over resten af spillerne i kampen.
  Tatran Presov troede tydeligvis ikke på, at slaget kunne vendes efter pausen og virkede fuldstændigt opgivende.
  KIF-spillerne fortsatte derimod med at holde tryk på, og derfor endte det også med en regulær nedslagtning, der gav mindelser om spaniernes udklassering af Danmark i VM-finalen.
  Den tidligere landsholdsspiller Lars Krogh Jeppesen var i anledning af Joachim Boldsens muskelskade i armen hevet ud af håndboldpensionisttilværelsen og ind på bænken.
  Men på trods af den komfortable føring fik Jeppesen ingen spilletid denne gang, og dermed er hans comeback udsat indtil videre.
  Både KIF Kolding København og Rhein-Neckar Löwen har fire point efter to kampe, og derfor lader opgørene mellem de to klubber til at skulle afgøre gruppesejren.
  KIF Kolding-Tatran Presov 37-17 (17-8).
  KIF Kolding:  Rasmus Jensen 8, Kasper Irming 7, Bo Spellerberg 5, Jacob Pedersen 4, Boris Schnuchel 4, Lukas Karlsson 3, Cyril Viudes 3, Frederik Børm 2, Kim Andersson 1.
  Tatran Presov:  Dainis Kristopans 4, Alexandr Radchenko 3, Tomas Urban 3, Peter Tumidalsky 2, Jakub Hrstka 1, Michal Urban 1, Vladimir Guzy 1, Zarko Pejovic 1,Radoslav Antl 1.
  Udvisninger: KIF Kolding 3, Tatran Presov 4.
  Tilskuere: 2.775.
  